**Bratislava a Viedeň očarili mladých ekonómov**

**Reportáž**

V piatok 1. júna 2017 sa naša skupina cestovateľov z Obchodnej akadémie v Humennom s úsmevom vybrala na 3-dňový výlet do Bratislavy a Viedne. Nebola to len poznávacia cesta, ale mala svoj zámer. Naša škola už dlhšie spolupracuje s rakúskou firmou LKW Walter vo Viedni. Z Humenného sme vyrazili autobusom o 8.00 hodine ráno. Napriek tomu, že sme sa medzi sebou veľmi nepoznali, keďže sme boli z rôznych tried, v autobuse panovala príjemná cestovateľská atmosféra. Do prvého cieľa našej cesty, do Bratislavy, sme dorazili krátko po jednej hodine poobede. Bratislava, ktorá sa doslova topila v záplave kvitnúcich stromov, kvetov a turistov nás vítali krásnym počasím. Po krátkom rozprávaní o Bratislave, jeho pamätihodnostiach a okolí si to naša početná skupina nasmerovala rovno na Bratislavský hrad. Práve na tomto mieste je totiž krásny výhľad na celú Bratislavu a dokonca vidno i kúsok Viedne. Hrad bol krásny, zaujímavý a dozvedeli sme sa veľa nových vecí. Mali sme šťastie, pretože sme prišli práve v období, keď bola konečne otvorená aj pôvodná hradná záhrada. Z hradu potom naše kroky viedli na Hlavné námestie, kde sme videli krásne budovy, Slovenské národné divadlo, Dom sv. Martina a mnohé ďalšie pamiatky. Postupne sme sa cez námestie presunuli na miesto, kde sme mali výhľad na Dunaj. Krásny výhľad na túto obrovskú rieku a most SNP bral nejednej osobe dych. Naša posledná zastávka pred ubytovaním bola promenáda okolo Dunaja a nákupné centrum Eurovea. Promenáda bola nádherná, všade kam som sa pozrela, boli kaviarne, reštaurácie a ľudia si pokojne oddychovali na umelom trávniku. Takto oddychovať pri Dunaji by chcel asi každý. Po 2 hodinovom rozchode v Eurovei sme sa vybrali na našu poslednú zastávku tohto dňa a to bola naša ubytovňa. Po príchode sme sa navečerali a rozdelili do izieb.

**Ide sa na to**

Nasledujúci deň ráno sme všetci boli napätí a nedočkaví. Dôvodom bola naša návšteva firmy, pre ktorú sme na tento výlet išli. Každý z nás, či to bolo dievča, alebo chlapec sme sa slušne obliekli, upravili a mohli sme vyraziť. Cesta do Viedne trvala približne hodinu a pol. Keď sme konečne dorazili pred firmu, môj prvý dojem bol príjemný. Firma bola z vonku obrovská a vyzerala moderne. Po príchode nás už vo vestibule čakal Slovák, ktorý v tejto firme pracuje dlhé roky. Presunuli sme sa do zasadačky a tam nám pustil krátky film o firme v nemčine. Hoci z toho neboli všetci nadšení, tvárili sme sa, že všetkému rozumieme. A mnohému sme naozaj rozumeli, len bolo treba oprášiť naše školské vedomosti z nemčiny. Po filme nám povedal základné veci, ako to chodí v ich firme, ako tu pracujú, aké majú požiadavky na prijatie do ich firmy a podobne. Po tejto prednáške sme boli rozdelení na päť a šesťčlenné skupiny. Každú skupinu dostal na starosť jeden zo slovenských zamestnancov firmy. Tí nás sprevádzkovali po firme, ukázali nám prostredie, programy, ich prácu a povedali nám všetko, čo sme chceli vedieť. Po prehliadke sme plní nových informácií mali malé občerstvenie, ktoré pre nás pracovníci firmy pripravili. Nazbierali sme novú energiu a plní elánu sme vyrazili na náročnú prehliadku Viedne. Naša prvá zastávka bol krásny zámok Schönbrunn. Tam nás čakala naša celodenná sprievodkyňa. Prvý pocit z toho krásneho miesta bol neskutočný. Zámok bol nádherný, obrovský a vyzeral pompézne. Všetky záhrady, stromy, kvety, ruže, všetko bolo upravené, farebné a neskutočné. Nevedeli sme, kam sa máme prv pozerať. Fontány boli ozaj vynaliezavé a hravé. A to bol ešte iba začiatok. Po tomto zážitku sme všetci ohromení a plní nadšenia nastúpili do autobusu. Pri ceste mestom nám sprievodkyňa rozprávala postupne všetko o budovách, ktoré nám ukazovala. Dozvedeli sme sa niečo o každej pamiatke. Naša posledná zástavka bol Hofburg. Toto veľké sídlo, ktoré pôsobilo veľmi krásne, mi spôsobilo zimomriavky. Výklad našej sprievodkyne bol veľmi zaujímavý a pútavý. Postupne sme sa prehliadkou dostali na hlavné námestie, kde sa nachádzal veľkolepý Stephansdóm. Nikdy som nevidela takú krásnu gotickú stavbu. Cela nadšená som si túto stavbu obzrela zdola až nahor. Na tomto námestí bolo v tomto čase priveľa turistov až sme sa chvíľami báli, že sa stratíme.. Ale dostali sme možnosť nazrieť aj do vnútra tejto krásnej stavby. Nachádzali sa tam ohromné barokové oltáre. Všetko pôsobilo staro a pritom zachovalo a krásne. Z tohto zážitku sme všetci spokojní, ale aj poriadne unavení vyrazili na cestu späť do ubytovne. Nemohli sme sa dočkať večere a postele.

**Rozlúčka s mestom**

Posledný deň nášho výletu sa nemohol začať krajšie. O 10.00 hodine sme mali plavbu po Dunaji na Hrad Devín. Nikdy predtým som sa neplavila loďou, a preto som sa na to od rána tešila. Pri nástupe na loď sme všetci vyšli na horné poschodie, kde sme mali krásny výhľad na všetko. Plavba bola nezabudnuteľná. Do tváre nám ľahko udieral príjemný vánok, ktorý nás osviežoval pri teple, ktoré bolo vonku. Mali sme možnosť vidieť pamiatky aj z iného pohľadu. Keď sme sa doplavili na miesto, moje oči hneď upútal Devín, ktorý vyzeral síce zničene, ale pritom krásne. Počas cesty hore na hrad som obdivovala krásnu prírodu, ktorá hrad obklopovala. Z jednej strany Dunaj, z druhej neskutočný výhľad, ktorý sa mi naskytol keď som vyliezla hore na hrad. Bolo vidieť všetko. Tento zážitok sa mi určite vryl do pamäti. A krajšie sa tento 3-dňový výlet ako týmto krásnych výhľadom, ktorý som mala možnosť vidieť spolu s mojimi najlepšími spolužiačkami, nemohol ani skončiť. Zažili sme krásne tri dni plné nových zážitkov, dozvedeli sme sa a videli veľa nových vecí, ktoré sa nám jednoznačne vryli do pamäti. Cestu domov sme si všetci užili. Cestovateľská nálada nás neopustila ani posledné chvíle nášho voľna. Piesne, ktoré sme spievali sa ozývali celým autobusom a mali z nás zábavu aj pani profesorky. Jednoducho povedané s priateľmi je každá cesta krásna a je jedno, kam idete.

 Žaneta Danková III. B